朱典卿和章有結茅孤青之語戲爲古風以絕之
作者：林希逸
朝代：宋

paragraphs: 盥手捧詩神索索，高懷細把重抽繹。
冥心不覺有鬼知，消息漏傳到姑射。
箇中昨夜有使來，夢魂暗引飛雙腋。
樓高百尺錦戶開，中有一人猶岸幘。
低頭未敢問起居，自言我是壺仙客。
紫薇花下引笑歸，世緣已謝來茲宅。
雖然舊隠也未忘，離宮尚浸孤青碧。
側聆有客身姓朱，結茅準擬欺泉石。
山神火急報此間，移文便已回飛驛。
馮夷奏記奉指揮，嚴兵鎖斷青松壁。
公爲詩案有引連，歸到人間憑解釋。
云渠姓字在天衢，撿點不上幽人籍。
明年已著瑞鶴袍，浪言誰與飛鳬舄。
便令勳業了鼎彝，也莫迂我雲山迹。
宇宙如今况未清，經綸不任伊誰責。
更是蓬萊有新禁，巖扃不許金袍惜。
詩詞固然多孟浪，此事也須先禁格。
劃然驚覺汗滿身，捉筆書之窗已白。
請君從此莫戲談，恐有鬼神重聽得。